EuroBench/eurobench-wiki-et-topics huggingface dataset:
Teema: Kirjanikud
Flora Brovina (sündinud 30. septembril 1949 Srbicas Kosovos) on Kosovo albaania luuletaja, ajakirjanik, lastearst, naisõiguslane ja poliitik. Brovina sündis Drenica jõe orus Srbicas ning kasvas üles Prištinas, kus käis koolis ja alustas meditsiiniõpinguid. Pärast ülikooli Zagrebis, kus ta spetsialiseerus pediaatriale, naasis ta Kosovosse ning töötas mõnda aega ajakirjanikuna albaaniakeelses päevalehes Rilindja. Varsti naasis ta meditsiini ja töötas aastaid Pristina polikliiniku lasteosakonnas.
Teema: Linnud
Suurpiiritaja ehk suur-piirpääsuke (Apus melba; Tachymarptis melba) on piiritajalaste sugukonda piiritaja perekonda kuuluv linnuliik. Piiritajast tunduvalt suurem ning iseloomulikult valge kõhu ja kurgualusega, mida üksteisest eraldab tume kaelus. Ta on Eestis harv eksikülaline. Pesitseb Lõuna-Euroopa rannikualadel ja kõrgmaa orgudes, sageli kirikutornides.
Teema: Poliitikud
Gustav Reinhold von Ulrich (u. 1716 Eestimaa – 26. veebruar 1790 Tallinna asehaldurkond Venemaa keisririik) oli baltisaksa poliitik. Ta sündis Eestimaa rüütelkonna peamehe Jakob Heinrich von Ulrichi ja Anna Christina von Löweni pojana. Õppis juurat Jena Ülikoolis (imm. 1736). Talle kuulusid Laitse ja Munalaskme mõis ning Haiba mõis. Gustav Reinhold von Ulrich oli 1765–1783 Eestimaa maanõunik ja Eestimaa ülemmaakohtu president.. Ta sai peale oma venna Friedrich Johann von Ulrichi surma 1770. aastal järgmiseks Eestimaa rüütelkonna peameheks, kellena ta töötas 1771. aastani. Hiljem oli ta Eestimaa rüütelkonna sekretär, Tallinna asehaldurkonnas 1783 Tallinna tsiviiltribunali president. Gustav Reinhold von Ulrich kuulus edumeelsete baltisaksa parunite hulka, osales 1775. aastal Venemaa keisririigi kubermangureformi ettevalmistamisel ja oli üks selle autoreid.
Teema: Meditsiin
Metaplaasia (ka koe muundus, koe teisumine) on ühe diferentseerunud koe asendumine teist tüüpi diferentseerunud koega. Metaplaasia tekib tavaliselt kroonilise ärrituse tagajärjel.
Teema: Meditsiin
Kolloidhõbe on kolloid hõbedaosakestest. Antibakteriaalse toime tõttu kasutati seda kuni 1940. aastateni desinfektsioonivahendina, enne kui see asendati antibiootikumidega, mida peeti kolloidhõbedast turvalisemaks ja efektiivsemaks. 1990. aastatel hakati seda müüma alternatiivmeditsiinis mineraalse lisandina, mida peetakse sobivaks selliste haiguste nagu vähk, diabeet, AIDS, herpes, tuberkuloos jms profülaktikaks või ravimiseks. Ühtegi neist väidetest pole teaduslikult tõestatud. Kui kolloidhõbedat kasutatakse kaua aega, siis võib sellest tekkida argüüria. Samas on selle antibakteriaalne toime tõestatud. Eestis tohib kolloidhõbedat kasutada mõningates kosmeetikatoodetes (kui tootjal või importijal on koostatud piisava teabega ohutusaruanne), biotsiidides, näiteks mööbli, ujumisbasseinide, kliimaseadmete jmt desinfitseerimiseks (terviseameti registreerimistunnistuse olemasolul) ning jahutus- ja töötlemissüsteemides kasutatava vee või muude vedelike säilitamiseks. Kolloidhõbedat ei ole lubatud kasutada toidulisandites ega nahadesinfitseerimisvahendites. Kolloidhõbedat sisaldavaid tooteid ei tohi müüa ravimitena ega reklaamida neid kui haigusi, talitlushäireid või väärarenguid leevendavaid.
Teema: Mäed
Pühati mägi on looduslik pühapaik Muhu Levalõpme külas või Nõmmkülas. Mägi on ida-lääne suunas 660 meetrit pikk ja kuni 200 meetrit lai, kuni 2 meetrit kõrge, hõreda kadastikuga kaetud kõrgendik. Kohati leidub mäel paepaljandeid ja soolappe. Mäel on asunud leedutule koht. Mäel on varem asunud ka Nõukogude armee õpperajatised. Pühati mäe nimi viitab pühakspidamisele. Kohalikud elanikud on osanud 21. sajandi algul näidata mäe ümbruses mitmeid rändrahne, mille olevat pärimuse järgi äike puruks löönud. Mäel on kohamuistendi järgi peetud hiiepidusid: Levalõpma küla Aadu talu karjaorus oli üks mägi, nimega Pühati mägi. Seal peetud ennemuiste ikka hiiepidusid. Seal mäe all oo üks kivi kua, see olle oln ohvrikivi. Selle kivi peal oo veel paerguski näha nõgusat lohku, vist tulease. Selle kivi olle välk pärast lõhki löön. Kui Pühati mäel ennemalt ikka hiiepidusid peeti, siis Vanapagan olle vihaseks saanud, et jumalaid nii palju austati ja temast ei tehtud väljagi. Ta hakan siis kive vädama, et pidulisi surnuks visata. Toon siis hulga kiva. Sial Pühati mäe juures oo üks teine mägi veel, toon siis sõnna neid kive ja tahta just parajast hakata pidulisi kividega patsima, kui äkist hakan kangesti müristama ja välku heitma. Oh sa poiss, kuidas Vanapagan joosma pistis! Kivid aga jään kõik sinna mäele ja sest aast kutsutse seda kivi Kivismäeks. (ERA II 250, 51/2 ja 54/5 (1; 3; 7) < Muhu khk, Hellamaa v, Tupenurme k – A. Vaga < Maria Vaga, 66 a (1939).
Teema: Poliitikud
Andrei Donatovitš Sinjavski (Андре́й Дона́тович Синя́вский; pseudonüüm Abram Tertz; 8. oktoober 1925 Moskva – 25. veebruar 1997 Pariis) oli vene ja prantsuse kirjanik, kirjandusteadlane ja -kriitik, dissident ja poliitvang.
Teema: Jõed
Kanab Creek on jõgi Põhja-Ameerikas, Colorado jõe parempoolne lisajõgi. Ta voolab Colorado platool. Jõe pikkus on 145 km. Jõgi saab alguse Utah' osariigi Kane'i maakonnas veelahkmest Suure nõoga edelas. Ta kulgeb lõuna suunas Kanabi (Utah) lähedalt möödudes Arizonasse, kus ta on Mohave maakonna ja Coconino maakonna piirijõgi ning möödub osariikide piiri lähedal Fredoniast. Seejärel kulgeb ta ühes Suure kanjoni külgkanjonis (Kanabi kanjonis) ning suubub Suure kanjoni rahvuspargis Colorado jõkke. Utah' osariigis jääb jõgi nepilt lõuna poole Jõe läte ja jäe jääb napilt lõuna poole Grand Staircase-Escalante rahvuslikust mälestisest. Arizonas voolab Kanab Creek läbi Paiute-indiaanlaste Kaibabi indiaanlaste reservaadi ning looduskaitseala Kanab Creek Wilderness. Kanab Creeki org on olnud hõredalt asustatud Basketmaker- ja Anasazi-indiaanlastega, kelle asulate jälgi ja esemeid on leitud kogu jõe kulu ulatuses.
Teema: Meditsiin
"Meditsiinisõnastik" on 1996. aastal kirjastuse Medicina avaldatud arstiteadusliku terminoloogia sõnastik. 2004. aastal avaldas sama kirjastus teise, uuendatud trüki. Sõnastikus on 864 lehekülge ja umbes 22 000 märksõna (ISBN 9985-829-55-7). Toimetajad Pavel Bogovski, Rein Kull; tõlkijad: Georg Loogna, Aet Raukas, Katrin Rehemaa ja Imbi Reili. Meditsiinisõnastikus on eestikeelsed terminid koos seletustega ning ladina, inglise ja soome vastetega. Sõnastiku veebiversioon on registreeritud kasutajatele tasuta saadaval portaalis Med24.ee.
Teema: Jõed
Ahja jõgi on Emajõe suurim parempoolne lisajõgi. Selle pikkus 103,8 km, valgla 1074,3 km² ja langus 87 m. Keskjooksul on kohaliku nimena olnud kasutusel ka Aarna jõgi. Pühapaigana on Ahja jõge nimetatud Ohvrijõeks. Jõe keskjooksul asub Ahja jõe ürgoru maastikukaitseala, mis loodi devoni liivakivi paljandite, koobaste, jõeoru ja seal leiduvate kaitsealuste liikide kaitseks. Sellele alale jäävatest paljanditest tuntuimad on Väike Taevaskoda ja Suur Taevaskoda. Jõe ääres on filmitud mitmed filmi "Viimne reliikvia" stseenid.
Teema: Kirjanikud
Bartholomäus Hoeneke (vahel ka Bartholomeus Hoeneke) oli 14. sajandil elanud Liivimaa ordu preester ja Liivimaa noorema riimkroonika autor. Hoeneket nimetab Johann Renner oma 16. sajandil kirjutatud Liivimaa kroonikas, kus teda kirjeldatakse preestri ja ühe kroonika, mida hiljem hakati kutsuma Liivimaa nooremaks riimkroonikaks, autorina. Konstantin Höhlbaumi arvates oli Hoeneke Liivimaa ordu Järva foogti juures teeniv ordupreester, kes kirjutas oma alamsaksakeelse kroonika eesmärgiga jätkata Liivimaa vanema riimkroonika autori tööd. Mitmed ajaloolased (sh Sulev Vahtre) peavad teda kolme järjest ametis olnud 14. sajandi Liivi ordumeistri (Eberhard von Monheim, Burchard von Dreileben, Goswin von Herike) kaplaniks. Anti Selart aga rõhutab, et riimkroonika autori kohta esitatud arvamused on siiski vaid oletused. Kui Hoeneke oli pikka aega ordumeistrite kaplan, siis võiks Selarti arvates eeldada tema nime esinemist ka mõnel kaasaegsel dokumendil. Hiljuti avastatud tekstikatked, mida mõned autorid peavad noorema riimkroonika fragmentideks, näitavad, et selle tekst võis olla kirjutatud mitte alamsaksa, vaid idapoolses kesksaksa keeles.
Teema: Filmid
"Gomorra" on 2008. aasta Itaalia film, mille lavastaja on Matteo Garrone. Film põhineb Roberto Saviano raamatul "Gomorra". Film pälvis viis Euroopa filmiauhinda.
Teema: Linnud
Kurvitsalised (Charadriiformes) on mitmekesine lindude selts, kuhu kuulub umbes 350 liiki. Enamik kurvitsalistest on seotud veekogude ja avamaastikega.
Teema: Jalgpall
Klubi Futbollit Teuta Durrës, rohkem tuntud kui lihtsalt Teuta, on Albaania jalgpalliklubi. Klubi põhineb Durrësis. Nad mängivad Albaania kõrgliigas Kategoria Superiore ning nende kodustaadion on Niko Dovana staadion. Klubi asutati 29. jaanuaril 1920 Klubi Sportiv Urani (Uraani Spordiklubi). Kategoria Superiore on nad võitnud kahel korral: aastal 1994 ja 2021. Samuti on neljal korral võidetud Kupa e Shqipërisë ning kolmel korral Superkupa e Shqipërisë'is teine koht saavutatud.
Teema: Filmid
"Nõukogude lugu" (inglise keeles "The Soviet Story") on Läti dokumentaalfilm Nõukogude režiimi kuritegudest, mis sooritati Nõukogude Liidu Kommunistliku Partei juhtimisel NKVD poolt mitmekümne aasta vältel. Tapeti kümneid miljoneid inimesi, mida tänane Venemaa ega Euroopa Liit pole pidanud massimõrvaks, genotsiidiks ega Genfi konventsioonide rikkumiseks. Filmi käsikirja autor ja režissöör on Edvīns Šnore.
Teema: Poliitikud
Otto Friedrich von Stackelberg (25. august 1731 – 13. juuli 1802 Roosna-Alliku mõis) oli Eestimaa aadlik, vabahärra. Stackelbergide suguvõsast Otto Friedrich von Stackelberg sündis Roosna-Alliku mõisniku Georg Johann von Stackelbergi ja tema abikaasa Margaretha (sündinud Rosen) neljanda pojana. 1750. aastatel õppis ta Göttingeni ülikoolis õigusteadust. Alates 1780. aastast oli ta haagikohtunik ning Eestimaa maanõunik. Aastatel 1787–1802 oli ta Eestimaa konsistooriumi president. Isa surma järel päris ta loosi tahtel Roosna-Alliku mõisa, kus kehtestas 1791. aastal nn Roosna-Alliku eraseaduse (Halliko valla Kohto ja Seäduse Ramat), mis reguleeris talupoegade õigusi ja kohustusi. Lisaks lasi ta aastail 1780–1786 rajada Roosna-Alliku mõisa suurejoonelise peahoone. Kuna tal endal pärijaid polnud, jättis ta Rava ja Roosna-Alliku mõisa oma vennapojale vabahärra Otto Gustav von Stackelbergile.
Teema: Meditsiin
"Caraka-saṃhitā" (चरक संहिता) on ajurveeda alustekst, mille vanimad osad võivad pärineda umbes aastast 700 eKr. Tekst valmis praegusel kujul umbes 3.–5. sajandil pKr.
Teema: Jalgpall
Guinea jalgpallikoondis on Guinea rahvuskoondis jalgpallis. Guinea pole kunagi jalgpalli maailmameistrivõistlustele pääsenud, kuid alates 1970. aastast on korduvalt osaletud Aafrika rahvaste karikavõistlustel, kus parimaks kohaks on jäänud teine 1976. aastal.
Teema: Kirjanikud
Ludvik Aškenazy (24. veebruar 1921 Český Těšín – 18. märts 1986 Bolzano) oli tšehhi kirjanik ja ajakirjanik. Ta sündis aastal 1921 Český Těšínis (asub praeguse haldusjaotuse järgi Morava-Sileesia maakonnas Tšehhis) tšehhi-juudi segaperekonnas. Ta õppis lühikest aega Lvivi ülikoolis slaavi filoloogiat. Aastal 1939, pärast Lääne-Ukraina ühendamist Nõukogude Liiduga, deporteeriti ta Kasahstani. Teisest maailmasõjast võttis ta osa 1. Tšehhoslovakkia armeekorpuses (juhiks Ludvík Svoboda).
Teema: Filmid
"Ja jumal lõi naise..." ("And God Created Woman") on 1988. aastal linastunud Ameerika draamafilm, mis oli Roger Vadimi üks viimaseid režissööritöid. Filmil on sama pealkiri nagu 1956. aasta prantsuskeelsel filmil "Et Dieu ... créa la femme" ("Ja jumal lõi naise..."), mille peaosas on Brigitte Bardot ja mille režissöör on samuti Vadim, kuid selle lugu on täiesti erinev.
Teema: Kirjanikud
Peter Zittaust ehk Petrus Zittaust (tšehhi keeles Petr Žitavský; umbes 1275 Zittau – 1339 Zbraslav) oli Böömimaa kroonik ja kirjanik, tsistertslaste ordu munk, alates 1316. aastast Zbraslavi kloostri abt. Ta oli Böömimaa ajaloo olulise allika Zbraslavi kroonika põhiautor, kirjutanud kaks raamatut aastate 1316–1338 kohta.
Teema: Jalgpall
Panama jalgpallikoondis on Panama rahvuskoondis jalgpallis, mis esindab riiki alates 1938. aastast ja mida haldab Panama jalgpalliliit (FEPAFUT). Panama koondis on Põhja- ja Kesk-Ameerika jalgpalliliidu CONCACAF liige, kuuludes Kesk-Ameerika jalgpalliliitu. Jalgpallikoondise koduväljak on riigi pealinnas Panamás asuv Estadio Rommel Fernández. Alates 1993. aastast on osaletud kaheksal korral CONCACAF Gold Cupil. Parimaks tulemus on olnud finaali jõudmine 2005. ja 2013. aasta turniiril. Mõlemal korral kaotati finaalis USA-le. 2009. aastal võideti Kesk-Ameerika koondiste turniir Copa Centroamericana. Panama jõudis esimest korda maailmameistrivõistlustele 2018. aastal. Alates 2014. aastast on Panama koondise peatreener olnud colombialane Hernán Darío Gómez.
Teema: Mäed
Hoverla (ukraina Говерла, ungari Hóvár) on mägi Ida-Karpaatides Ida-Beskiidides Tšornohora ahelikus. See on Ukraina kõrgeim tipp, kõrgusega 2061 m. Mäetipu ületab Taga-Karpaatia ja Ivano-Frankivski oblasti piir. Geograafilised koordinaadid on 48° 9′ 36″ N, 24° 30′ 1″ E. Mäe jalami pöögi- ja kuusemetsad asenduvad kõrgemal subalpiinsete niitudega. Tehniliselt on tõus Goverlale lihtne, vaid talvekuudel rohke lumega on raskem ja laviiniohtlik. 6-7 km lääne pool on Ukraina kõrguselt teine mägi Petros (2020 m), mis on looduslikult ilmelt sarnane ja samuti sagedane matkasiht. Hoverla idajalami kaljudelt saab alguse Pruti jõgi. Mäe jalamil on Hoverla küla.
Teema: Poliitikud
Karl Friedrich von Below (vene Карл Андреевич Беллау; 3. juuni 1794 Määri mõis – 15. juuli 1867 Ehmja mõis) oli baltisaksa päritolu Venemaa keisririigi riigitegelane. Ta oli major, tõeline riiginõunik, Eestimaa kubermangu asekuberner 20. märtsist 1842 kuni 11. juulini 1852 ja Ehmja mõisnik Martna kihelkonnas Läänemaal.
Teema: Mäed
Hermon (heebrea הר חרמון‎, Har Hermon, araabia جبل الشيخ‎, Jabal el-Shaiykh) on mägi Antiliibanoni mäestikus. Kulgeb põhja-lõuna suunas. Kõrgus 2814 meetrit. Läänejalamilt algab Jordani jõgi. Mäe tipp asub Süüria, Iisrael ja Liibanoni piiril. Alates Kuuepäevasest sõjast 1967. aastal on mäe lõunakülg Iisraeli valduses.
Teema: Filmid
Eluloofilm on draamafilmide ja ajaloofilmide alafilmižanr, mis käsitleb olulise või ajaloolise isiku (ka grupi) elukäiku ja tegemisi. Ajaloolistes eluloofilmides vahepeal moonutatakse tõde ja räägitakse isiku elukäigust hajusa täpsusega. Suured eluloofilmid ristuvad mitmete žanridega, kuna see oleneb sellest, kelle eluloofilmiga on tegemist - kuulus kurjategija, poliitik, usujuht, helilooja, meelelahutaja, seikleja, maadeavastaja, kirjanik, leiutaja, arst, laulja, sõjakangelane, sportlane vms. Enamasti pööratakse nendes filmides suuremat tähelepanu suurematele sündmustele (sõjaaeg, poliitiline või sotsiaalne olustik), mis inimese ümber käivad samal ajal kui tema ise tõuseb au ja kuulsuse sisse. Mõned filmid alustavad inimese lapsepõlvest, teised jällegi keskenduvad täiskasvanu eas tehtud saavutustele. Eluloofilmide saavutasid oma suurima populaarsuse 1930. aastatel, aga on tänapäevani silmapaistvad teosed filmimaailmas.
Teema: Filmid
"Detsembrikuumus" on Eesti film 2008. aastast, mis räägib 1924. aasta aset leidnud 1. detsembri riigipöördekatsest. Filmi režissöör on Asko Kase ning stsenaristid Mihkel Ulman ja Lauri Vahtre. 30. septembril 2009 otsustas Eesti Filmi Sihtasutus esitada filmi "Detsembrikuumus" parima võõrkeelse filmi Oscari kandidaadiks.
Teema: Filmid
"Hüvasti, mr. Chips" (originaalpealkirjaga "Goodbye, Mr. Chips") on James Hiltoni romaani "Hüvasti, mr. Chips" põhjal 1939. aastal Suurbritannias valminud draamafilm. Robert Donat pälvis rolli eest parima meesosa Oscari. Film pälvis veel 6 Oscari-nominatsiooni: Greer Garson (naispeaosa), Sam Wood (režissöör), Charles Frend (montaaž), Victor Saville (parim film), A.W. Watkins (heli) ning Eric Maschwitz, R.C. Sherriff ja Claudine West (parima stsenaariumi eest).
Teema: Jalgpall
Belgia Jalgpalliliit (hollandi keeles Koninklijke Belgische Voetbalbond, FFA; prantsuse keeles Union royale belge des sociétés de football association, URBSFA; saksa keeles Königlicher Belgischer Fußballverband, KBFV) on Belgia jalgpalli katusorganisatsioon, mis korraldab kohalikke jalgpallimeistrivõistlusi (sh Jupiler Pro League), haldab eri koondisi (sh esinduskoondist).
Teema: Meditsiin
Biopoliitika on võim, mis kontrollib (eelkõige inimeste) bioloogilisi protsesse. Mõiste pärineb Rudolf Kjelléni ja Michel Foucault' töödest. Biopoliitika tähelepanu all on näiteks abordiõigus, vaktsineerimine, eugeenika jm.
Teema: Poliitikud
Vabahärra Otto Johann Stephan von Rosen (vene: Отто Фёдорович фон Розен) (3. juuli (vkj 22. juuni) 1778 Kiikla mõis – 24. aprill (vkj 12. aprill) 1828 Kaasan) oli baltisaksa päritolu Venemaa poliitik. Otto Johann Stephan von Rosen sündis Kiikla mõisniku, alampolkovniku ja riiginõuniku Friedrich Gustav von Roseni (1740–1817) ja Sophie Helene von Derfeldeni pojana. Tema vend Friedrich Georg Otto von Rosen oli Venemaa jalaväekindral ja paistis silma Napoleoni-vastastes sõdades. Rosen oli Eestimaa rüütelkonna maanõunik ja aastail 1818–1824 Eestimaa rüütelkonna peamees. Hiljem riiginõunik ja Kaasani kuberner (01.05.1826—12.04.1828). Talle kuulusid Vatla ja Kiska mõis.
Teema: Meditsiin
Hapniku toksilisus on molekulaarse hapniku (O2) kahjustav toime organismide elutegevusele. Hapniku toksilisus võib esile kutsuda hapnikumürgituse. Organismidel ilmneb hapniku toksilisus, kui elukeskkonna (õhu või vee) hapnikusisaldus suureneb tasemeni, millest ülespoole organism pole kohastunud. Üldiselt on õhu hapnikusisalduse suurenemine üle normaalse (umbes 21% mahu järgi) mingil määral mürgine kõikidele organismidele. Hapniku toksilisus mõjub kõige tugevamalt obligaatsetele anaeroobidele, kes ei talu üldse O2 olemasolu elukeskkonnas.
Teema: Linnud
Aasta linde (Птица года) valitakse Venemaal alates 1996. aastast. Valimist korraldab Venemaa lindude kaitse liit. Venemaa esimene aasta lind oli rukkirääk. Sarnaselt Venemaaga oli rukkirääk ka esimene Eesti aasta lind 1995. aastal ja esimene Läti aasta lind 1996. aastal.
Teema: Filmid
"Harry Potter ja surma vägised: osa 1" ("Harry Potter and the Deathly Hallows – Part 1") on 2010. aastal linastunud esimene film kahest, mis on valminud samanimelise romaani põhjal, mille on kirjutanud inglise kirjanik J. K. Rowling. See on Harry Potteri filmisarja seitsmes film. Filmi režissöör on David Yates, kes lavastas ka 2 eelmist filmi. Stsenaariumi kirjutas Steve Kloves ning produtsendid olid David Heyman, David Barron ja Rowling. Film jälgib Harry Potteri tegemisi, kui ta üritab leida ja hävitada Voldemorti surematuks tegevaid varikätke. Filmi peaosi mängivad Daniel Radcliffe (Harry Potter), Rupert Grint (Ron Weasley) ning Emma Watson (Hermione Granger). Nende kõrval teevad kaasa veel ka Ralph Fiennes (Lord Voldemort), Helena Bonham Carter (Bellatrix Lestrange) ning Alan Rickman (Severus Snape). Film teenis maailmas kokku 955 miljonit dollarit, millega see paikneb 2010. aasta filmide kokkuvõttes filmide "Lelulugu 3" ja "Alice Imedemaal" järel kolmandal kohal. See on piletitulult Harry Potteri sarja teine film (jääb alla "Tarkade kivile") ning paikneb kõige suurema kassaeduga filmide nimistus 11. kohal. Eesti kinodes teenis "Surma vägised" 210 781 dollarit, millega jäädi kaheksandale kohale 2010. aasta filmide kokkuvõttes. Film sai ka kaks nominatsiooni Oscari galal parima kunstnikutöö ja parimate eriefektide eest. Filmi järg "Harry Potter ja surma vägised: osa 2" esilinastus 13. juulil 2011.
Teema: Meditsiin
Erutuse juhtimiseks nimetatakse loomafüsioloogias ja meditsiinis erutuse edasijuhtimist neuronites ja lihasrakkudes, näiteks neuronis aktsioonipotentsiaali edasijuhtimist mööda aksonit, mis võib olla mitmel viisil kaetud gliiarakkudega. Vastavalt gliiakatte iseloomule on võimalikud erinevad erutuse juhtimise liigid; tugevalt väljakujunenud müeliintupp suurendab närvikiudude juhtekiirust tunduvalt. Väga lühikese vahemaa taha saab erutust kiiresti edasi juhtida juba ainuüksi elektrotooniliselt, kuid langeva potentsiaalide vahega. Suuremate kauguste puhul on seetõttu vajalik aeglustav aktsioonipotentsiaalide moodustumine tänu ioonivoolude, mis võib toimuda pideva edenemisena. Alles piisav isolatsioon paljude müeliini sisaldavate ümbristega võimaldab hüppelist protsessi, mille puhul lühikeste isoleeritud lõikudena (internodaalsete segmentidena) elektrotooniliselt edasijuhitav depolarisatsioon vaheldub aktsioonipotentsiaalide ülesehitamisega aksoni nende vahel vabalt asetsevas membraanipiirkonnas (Ranvier' soonises).
Teema: Poliitikud
Catherine Margaret Ashton, paruness Ashton of Upholland (sündinud 20. märtsil 1956) on Ühendkuningriigi poliitik, kes oli 1. detsembrist 2009 kuni 1. novembrini 2014 Euroopa Liidu välisasjade ja julgeolekupoliitika kõrge esindaja, ning ühtlasi veebruarist 2010 novembrini 2014 Euroopa Komisjoni esimene asepresident. Kuulub Tööparteisse. Aastail 2008–2009 oli Ashton Euroopa Komisjoni kaubandusvolinik.
Teema: Mäed
Parima mäed (hispaania Sierra Parima, portugal Serra Parima) on mäestik Guajaana mägismaal Lõuna-Ameerika kirdeosas. Parima mäed paiknevad Guajaana mägismaa lääneosas, jäädes Brasiilia põhjaossa ja Venezuela lõunaossa, ning moodustavad piiri nende kahe riigi vahel. Ühtlasi on see mäestik Amazonase ja Orinoco jõe veelahe: mäestiku läänenõlvadelt voolab vesi Orinoco jõkke ja idanõlvadelt Rio Brancosse, mis on Amazonase lisajõe Rio Negro lisajõgi. Parima mägedest kirde pool paiknevad Pacaraima mäed. Parima mäed on janomamide elupaik.
Teema: Linnud
Rodriguese sinituvi (Alectroenas payandeei) on Rodriguesel elanud väljasurnud endeemne linnuliik sinituvi perekonnast tuvilaste sugukonnast. Liik on kirjeldatud 2005. aastal leitud subfossiilse jooksmeluu järgi, mis leiti koos rodriguese ööhaigru ja rodriguese ruiga subfossiilidega. Rodriguese sinituvi pole 17.–18. sajandi kirjeldustes eraldi mainitud, mistõttu pole võimalik lähemalt kindlaks teha, millal liik välja suri. Väljasuremise põhjusena on oletatud sissetoodud rottide tegevust, kuna saar oli peatuseks laevadele; ajaks on oletatud 17. sajandi lõppu.
Teema: Jalgpall
Bosnia ja Hertsegoviina Jalgpalliliit (bosnia keeles ja horvaadi keeles: Nogometni Savez Bosne i Hercegovine (NSBiH); bosnia keeles ja serbia keeles Фудбалски Савез Босне и Херцеговине (ФСБиХ)/Fudbalski Savez Bosne i Hercegovine (FSBiH)) on Bosnia ja Hertsegoviina jalgpalli katusorganisatsioon, mis korraldab kohalikke jalgpallimeistrivõistlusi (sh Bosnia ja Hertsegoviina Premijer liga), haldab eri koondisi (sh esinduskoondist).
Teema: Poliitikud
Hamilcar Eugen Magnus von Fölkersahm (ka Hamilkar von Fölkersahm, lätipäraselt Hamilkārs Felkerzāms; 3. november 1854 Cēsis – 4. august 1929 Gleinitz) oli baltisakslasest jurist ja poliitik. Ta õppis aastatel 1874–1879 Tartu Ülikooli õigusteaduskonnas. Ülikooli lõpetamise järel töötas ta Venemaa keisririigi kohtusüsteemis Tukumsis ja Vitebskis. Aastatel 1885–1900 oli ta Kuramaa rüütelkonna teenistuses Jelgavas, aastatel 1901–1920 oli ta Kuramaa aadli krediidiühingu sekretär ja juhatuse liige, aastal 1906 oli ta Kuramaa esindaja rüütelkondade Balti nõukogus, aastatel 1909–1912 Peterburis Evangeeliumi-luteriusu Peakonsistooriumi ilmalik liige. Aastatel 1910–1920 oli ta mõisnik Kuramaal Talsi kreisis (maad oli tal 1312 tiinu), lisaks oli ta au-rahukohtunik. Aastal 1907 valiti ta Vene keisririigi III Riigiduuma liikmeks (Kuramaa kubermangust). Duumas olles kuulus ta oktobristide fraktsiooni, ta valiti korraldavasse maa-, kohaliku omavalitsuse, isikupuutumatuse ja usutunnistuse küsimuste komisjoni. Lisaks valiti ta aastal 1912 Vene keisririigi IV Riigiduuma liikmeks (Kuramaa kubermangust). Ta elas aastast 1919 Saksamaal. Ta suri aastal 1929 Gleinitzis (praeguse nime ja haldusjaotuse järgi Glinica, asub Wrocławi maakonnas Alam-Sileesia vojevoodkonnas Poolas.
Teema: Linnud
Nestor (Nestor) on Strigopidae sugukonda papagoiliste seltsi kuuluv linnuperekond. Perekonda kuulub kaks praegu elusolevat liiki: kea ja kaaka. Mõlemad on endeemsed Uus-Meremaale. Nii kea kui ka kaaka on jässaka kehaehitusega. Perekonna iseloomulikuks jooneks on keele ehitus, mille tipus on karvakesed.
Teema: Jõed
Tavda (vene keeles Тавда́) on jõgi Aasias Venemaal Sverdlovski ja Tjumeni oblasti territooriumil. Voolab Lääne-Siberi tasandikul valdavalt kakku, alamjooksul itta. Suubub vasakult Tobolisse. Tavda kogupikkus on 719 kilomeetrit. Jõgi külmub tavaliselt novembri alguses ja jääb jääkatte alla kuni aprilli lõpuni. Tavda on laevatatav jõgi ning seda kasutatakse puidu transpordiks.
Teema: Jõed
Uural (varasem eestikeelne nimi Uraal; vene Урал, van. Яик, kasahhi Жайық (Žajõk)) on jõgi Venemaal ja Kasahstanis. Algab Uurali idanõlvult. Mägedest laskunud, voolab pikalt mööda Uurali idajalamit lõunasse. Orski lähedal pöördub läände ja voolab selles suunas umbes Oralini (end. Uralsk). Seejärel pöördub taas lõunasse ja suubub Atõraust (end. Gurjev) allavoolu Kaspia merre. Uurali jõge peetakse kogu pikkuses või mingites lõikudes piiriks loodusgeograafilise Euroopa ja Aasia vahel. Uurali jõel asuvad linnadest Magnitogorsk, Orsk, Novotroitsk, Orenburg (Venemaal), Oral ja Atõrau (Kasahstanis). Jõe pikkus on 2428 km ja valgala 249 500 km².
Teema: Linnud
Merelind on lind, kes on kohastunud eluks merekeskkonnas. Pole selget teaduslikku definitsiooni, millised grupid, perekonnad või liigid kuuluvad merelindude hulka. Mõnest perekonnast võib üks liik olla merelind, teine mitte. Pole üksmeelt ka selles, kas merelinnud peaksid toitu otsima ainult merest. Üldjuhul elavad merelinnud kauem, paarituvad hiljem ning saavad vähem järglasi kui teised linnuliigid. Paljud linnud elavad kolooniates.
Teema: Jõed
Essequibo on jõgi Lõuna-Ameerikas Guyanas, suurim jõgi Orinoco ja Amazonase vahel. Algab Guajaana mägismaalt. Voolab valdavalt põhja. Suubub Atlandi ookeani.
Teema: Filmid
"Amy" on 2015. aasta Briti dokumentaalfilm, mille režissöör on Asif Kapadia ja produtsent James Gay-Rees. Filmis kujutatakse Briti laulja-laulukirjutaja Amy Winehouse'i elu ja võitlust uimastite kuritarvitamisega (nii enne kui ka pärast tema muusikukarjääri algust), mis lõpuks põhjustas tema surma. 2015. aasta veebruaris näidati Grammyde jagamise eelsel üritusel Winehouse'i elul põhinevat treilerit. Universal Music UK tegevjuht David Joseph teatas, et dokumentaalfilm pealkirjaga "Amy" ilmub samal aastal. Ta ütles veel: "Umbes kaks aastat tagasi otsustasime teha filmi temast – tema karjäärist ja elust. See on väga keeruline ja õrn film. See käsitleb paljusid asju perekonna ja meedia, kuulsuse, sõltuvuste kohta, kuid mis kõige tähtsam, see haarab endasse selle, millest ta rääkis, mis on hämmastav inimene ja tõeline muusikaline geenius." "Amy" esilinastus 2015. aasta Cannes'i filmifestivalil, seda näidati keskööseansside rubriigis. Levitavad Altitude ja A24, linastus 3. juulil 2015. Film pälvis kriitikute tunnustuse, pälvis 33 nominatsiooni ja võitis kokku 30 auhinda, sealhulgas parima dokumentaalfilmi kategoorias 28. Euroopa filmiauhindade jagamisel, parima dokumentaalfilmi kategoorias 69. Briti Akadeemias. Filmiauhinnad, parim muusikafilm 58. Grammy auhindade jagamisel ja parim dokumentaalfilm 88. Oscarite jagamisel. "Amy" edu ja selle heliriba muusika viis Winehouse'i ka tema teise postuumse nominatsioonini 2016. aasta Briti naissooloartisti BRIT Awardsil.
Teema: Jõed
Oja on jõest väiksem looduslik vooluveekogu. Piir jõe ja oja vahel on tinglik. Tavaliselt on oja laius mõnekümnest sentimeetrist mitme meetrini, pikkus ei ületa mitut kilomeetrit ja sügavus on alla 1,5 m. Ojad tekivad vihma- või sulavee äravoolu korral või kohtades, kus põhjavesi jõuab maapinnale ja allikana edasi voolab. Ojad moodustavad liitudes jõgesid. Kanal erineb ojast selle poolest, et tema säng on inimeste loodud, ojasäng on looduslik. Ojasid võib jaotada alatisteks ja ajutisteks, tasasteks ja mägisteks. Looduslike ojade sängid tavaliselt eriti ei muutu, aga mõned looduslikud nähtused (erosioon, maalihe, maavärin) võivad nende asukohta, kuju ja suurust muuta. Ajutised ojad võivad muuta oma sängi ja isegi voolu suunda peaaegu iga aastal. Sageli muutub ojasängi suund inimtegevuse tagajärjel. Sugugi kõik maapinnale langevad sademed ei jõua pinnaveekogudesse. Suur osa sellest aurub tagasi atmosfääri. Osa veest satub taimedesse ja aurub nende kaudu – aurumist taimelehtede pinnalt arvestab evapotranspiratsioon. Osa veest imendub maapinda ja muutub põhjaveeks. Põhjaveest suurem osa jõuab siiski kunagi vooluveekogudesse. Kui maapind on veest küllastunud, siis ülejääv osa moodustab äravoolu, mis võib kergesti jõuda vooluveekokku või selle moodustada. Osa langenud sademeist salvestatakse liustikku või igilumme, aga selle sulades võib vesi siiski vooluveekokku jõuda. Üsna tüüpiline on, et liustiku alumisest otsast algab oja, mis toitub liustiku sulamisveest. Parasvöötmes, sealhulgas Eestis, on ojas vett tavaliselt igal aastaajal. Niisugust oja nimetatakse alaliseks ojaks. Väljaspool parasvöödet on palju selliseid ojasid, kus vett leidub ainult aeg-ajalt. Neid nimetatakse ajutisteks ojadeks. Seal on vett tavaliselt vihmahooajal või pärast äikesevihmu. Ajutistel ojadel on ka piirkondlikke nimesid, näiteks araabia maailmas vadi ja Austraalias kriik. Kaartidel tähistatakse alalised ojad tavaliselt sinise pidevjoonega ja ajutised ojad sinise katkendliku joonega. Ripaaliks n
Teema: Jõed
Sartang (vene Сартанг, jakuudi Сартаҥ) on jõgi Venemaal põhjaosas Sahhas. Jõgi algab Verhojanski mägedest ning voolab läbi Jana mägismaa põhja. Dulgalahhiga ühinedes moodustab ta Jana jõe. Sartangi jõe pikkus on 620 km, valgala pindala 17 800 km². Keskmine äravool on umbes 50 m³/s. Laevatatav suudmest 174 km kaugusele.
Teema: Meditsiin
Elumus (elulemus pole soovitatav) on ajavahemik, mille raskelt haige (näiteks vähihaige, HI-viirusega patsient) võib kas ravimite ja/või ravimeetodite, elundi transplantatsiooni või muude meditsiinivõtete rakendamisega juurde võita elueapikendusena võrreldes statistiliste analüüside põhjal prognoositud eluea pikkusega. Terminit "elumus" ei kasutata üksnes surmalt juurde võidetava aja kohta, vaid võidakse kasutada ka näiteks elundi või meditsiiniseadmete (näiteks südamerütmuri) transplantatsiooni järgse perioodi märkimiseks. Elumus on eeskätt meditsiinistatistikas kasutatav kategooria, mille väljenduses sisalduvad mitmed patsiendist mitte sõltuvad tegurid nagu haiguse diagnoosimine, ravimid, elukvaliteet jpm. Enim seostatakse elumust elutabeliga. Vähihaigete elumuses eristatakse tegelikku ja suhtelist elumust.
Teema: Meditsiin
Aeroobne vaginiit on tupepõletik, mida iseloomustab laktobatsillaarse floora häire koos põletiku, atroofia ja valdavalt aeroobse mikrofloora olemasoluga. Raseduse ajal võib aeroobne vaginiit põhjustada tõsiseid tüsistusi – enneaegne sünnitus, infektsioonid emal või lapsel. Mõiste "aeroobne vaginiit" võeti esmakordselt kasutusele 2002. aastal, et vastata vajadusele kirjeldada lisaks olemasolevale "bakteriaalsele vaginoosile" teist vaginaalse düsbioosi seisundit.
Teema: Jõed
Lozva (vene keeles Лозьва) on Tavda vasakpoolne lähtejõgi Venemaal Sverdlovski oblastis. Jõe pikkus on 637 km. Valgla pindala on 17 800 ruutkilomeetrit. Lozva jõgi saab alguse Põhja-Uuralist ja jõuab Lääne-Siberi lauskmaale. Jõgi on jääkattes novembrist maini. Lozva jõe suuremad lisajõed on Põnovka, Bolšaja Jevva, Popil ja Ivdel.
Teema: Meditsiin
Füsioterapeut (inglise keeles physiotherapist) on kõrgharidusega vastava teoreetilise ning praktilise väljaõppe saanud spetsialist, kes tegeleb liigutuste funktsiooni hindamise ja taastamisega. Eestis ei ole kõigil füsioterapeutidena töötavatel füsioterapeutidel erialane kõrgharidus ja kehtiv kutsetunnistus.
Teema: Jõed
Missouri on jõgi Ameerika Ühendriikides, Mississippi suurim lisajõgi. Jõe pikkus on 3767 km ja valgla umbes 1 370 000 km². Missouri algab Kaljumäestikust, täpsemalt Three Forksi väikelinna lähedal Gallatini maakonnas Montana osariigis, kus saavad kokku kolm väiksemat jõge: Jeffersoni, Madisoni ja Gallatini jõgi. Ta on ülemjooksul kärestikuline mäestikujõgi, keskjooksul voolab Suurel tasandikul, läbib sügavas orus Missouri platoo, alamjooksul voolab Kesktasandikul. Peamised lisajõed suubuvad paremalt: Yellowstone, Platte, Kansas. Suurlinnadest asuvad jõe ääres Omaha, Kansas City ja St. Louis, lisaks ka Great Falls, Sioux City ja St. Joseph, ning nelja osariigi pealinnad: Helena (Montana), Bismarck (North Dakota), Pierre (South Dakota) ja Jefferson City (Missouri). Saint Louises suubub jõgi Mississippi jõkke. Missourile on iseloomulikud suur vooluhulga kõikumine ja setterohkus. Kevadel tõuseb veetase alamjooksul 8–12 m, suvel on madalvesi. Missouri on laevatatav kevadel Fort Bentonini (3660 km), suvel Yellowstone'i suudmeni (2550 km). Missouri vett kasutatakse ulatuslikult niisutamiseks, jõel on hüdroelektrijaamu.
Teema: Filmid
"Siil Sonic 2" (inglise keeles "Sonic the Hedgehog 2") on 2022. aastal valminud Ameerika Ühendriikide animafilm. Filmi režissöör on Jeff Fowler ning stsenaristid Pat Casey, Josh Miller ja John Whittington. Filmi tootsid Paramount Pictures ja Original Film. See põhineb videomängude seerial "Sonic the Hedgehog" ja on järg filmile "Siil Sonic".
Teema: Jõed
Pediaíos (kreeka keeles Πεδιαίος) on Küprose saare pikim jõgi. Jõe pikkus on umbes 100 kilomeetrit. Jõgi algab Tróodose mäestikust, voolab läbi Mesaoría tasandiku ja läbib Nikosia linna enne kui suubub Famagusta lahte Vahemeres. Pediaíos on oluline põllumajanduse seisukohalt, kuna selle vett kasutatakse kastmiseks ning jõeoru muld on viljakas. Jõe vool on peamiselt hooajaline, olles veerohkem talvel ja kevadel sademete tõttu. Jõe kallastel asuvad ajaloolised sildade jäänused ja väikesed külad. Pediaíos on tähtis looduskeskkonna ja veevarustuse jaoks ning on peamine mageveeallikas Kesk-Küprose piirkonnas.
Teema: Kirjanikud
Anna Czerwińska-Rydel (sündinud 7. septembril 1973 Gdańskis) on poola muusik, pedagoog ja lastekirjanik. Ta on Poola Kirjanike Liidu liige ja Rahvusvahelise Noorsookirjanduse Nõukogu (IBBY) Poola osakonna liige.
Teema: Poliitikud
Parun Friedrich Ernst Eduard von Maydell (vene keeles Эдуард Антонович Майдель) (21. detsember (vkj 9. detsember) 1830 Paju mõis – 23. veebruar (vkj 11. veebruar) 1899 Paasvere mõis) oli Eestimaa poliitik. Eduard von Maydell sündis Päri, Paasvere ja Paju mõisniku Otto Ernst Eduard von Maydelli (1790–1862) ja Juliane Magdalene von Grünewaldti (1799–1878) pojana. Maydell teenis Venemaa sõjaväes keiserliku kaardiväe kürassiiripolgus, kus sai leitnandi auastme. 1871–1878 ja 1890–1892 oli ta Eestimaa rüütelkonna peamees. Aastatel 1878–1886 oli ta Eestimaa Põllumajanduse Seltsi esimees. Samuti oli ta Eestimaa maanõunike kolleegiumi maanõunik 1878–1889 ja 1896–1899, Eestimaa konsistooriumi president ning kandis kammerhärra ja tõelise salanõuniku tiitlit. Talle kuulusid Simuna kihelkonna Paasvere mõis ja Kullamaa kihelkonna Päri ning Jõgisoo mõis.
Teema: Mäed
Han-Tengri on püramiidikujulise tipuga mägi Tian Shanis Tengri-Tagi ahelikus Kasahstani, Kõrgõzstani ja Hiina piiril. Mäe kõrgus koos liustikuga on 7010 meetrit ja ilma liustikuta 6995 meetrit. Han-Tengri on Džengiši (endine Pobeda; 7439 m) järel kõrguselt teine mäetipp Tian Shanis. Ta on Kasahstani kõrgeim tipp ning Kõrgõzstanis kõrguselt kolmas pärast Džengiši ja Lenini mäetippu (7134 m). Han-Tengri on maailma põhjapoolseim üle 7000 meetri ulatuv mäetipp. Tal on teistest sarnastest mägedest lühem vallutamiseks sobiv hooaeg, karmim ilmastik ja hõredam õhk.
Teema: Kirjanikud
Benno Pludra (1. oktoober 1925 Mückenberg (tänapäeval Lauchhammer) – 27. august 2014 Potsdam) oli saksa laste- ja noorsookirjanik. Benno Pludra oli pärit metallivalaja perekonnast. Põhikooli lõpetamise järel 1942. aastal töötas ta kaubalaevastikus. 1945. aastal astus ta Saksamaa Kommunistlikku Parteisse ja lõpetas 1946. aastal õpetajate kursused. Seejärel töötas ta mõnda aega kooliõpetajana ning õppis 1947–1948 Tööliste-Talupoegade Teaduskonnas. Aastatel 1948–1950 õppis Benno Pludra Halle-Wittenbergi Martin Lutheri Ülikoolis ja Berliini Humboldti Ülikoolis germanistikat, ajalugu ja kunstiajalugu. Sel ajal hakkas ta kirjutama lühijutte ja avaldama ajalehtedes reportaaže. 1950. aastal katkes ta ülikooliõpingud ja asus Berliinis tööle ajalehe Der Rundfunk toimetajana. Alates 1952. aastast oli Benno Pludra vabakutseline kirjanik. Ta oli üks Saksa DV tuntumaid laste- ja noorsookirjanikke.
Teema: Meditsiin
Kõõm on marrasknahatükikestest valge või hallikas ketendus peas.[1] See koosneb peanahalt eralduvatest surnud naharakkudest, mis muutuvad juustes märgatavaks. Kõõma põhjustajaid võib olla mitu. Nahal võib hakata vohama mikrofloora normaalseks osaks olev pärmseen Malassezia furfur. Seene ägenemist võivad esile kutsuda erinevad tegurid nagu stress, immuunsuse langus, suurenenud rasueritus aga ka pärilikkus. Kõõm võib olla nii kuiva kui ka rasuse iseloomuga. Rasust kõõma peetakse tihti seborroilise dermatiidi kergemaks vormiks. Põhjustajaks võib olla rasunäärmete aktiivsuse suurenemine või erinevate juuksehooldusvahendite kasutamine, mis muudavad peanaha normaalsest rasusemaks.
Teema: Kirjanikud
Mia Couto (kodanikunimega António Emílio Leite Couto; sündinud 5. juulil 1955 Beiras) on portugali keeles kirjutav valge nahavärviga Mosambiigi meeskirjanik. Ta sündis 1950. aastate alguses Mosambiiki saabunud Portugali emigrantide peres. 1969. aastal ilmusid tema esimesed luuletused kodulinna ajakirjandusväljaannetes. 1971. aastal asus ta elama Lourenço Marquesi (praegu Maputo) ja õppima Eduardo Mondlane ülikooli arstiteaduskonda.
Teema: Jalgpall
FIFA Puskási auhind on FIFA poolt 30. oktoobril 2009 asutatud jalgpalliauhind, mis antakse aasta kõige ilusama värava eest. Auhind on saanud nime tuntud ungari jalgpalluri Ferenc Puskáse auks ja see antakse kõige ilusama värava löönud jalgpallurile (mehele või naisele). Esimene auhind anti Portugali jalgpallurile Cristiano Ronaldole.
Teema: Meditsiin
Foucault' kardiograafia on mitteinvasiivne impedantsmeetod inimese südame mehaaniliste protsesside uurimiseks. See põhineb südamepiirkonna sondeerimisel raadiosageduslike pöörisvooludega, mis tekitatakse induktori vahendusel vahelduva magnetvälja abil. Pöörisvoolude energia muundub inimkehas soojuseks. Vastava energiakao iseloomustamiseks saab anduri vahendusel tekitada sellele vastava elektrilise signaali. Kuna ajas muutuv signaal saadakse organite ja kudede elektrilise bioimpedantsi kaudu, täpsemalt küll integraalse tulemusena selle varieeruvustest ruumi eri osades ajas, kuulub Foucault’ kardiograafia elektrilise bioimpedantsi meetodite hulka. Esimene pöörisvoolude uurija oli Lèon Foucault, mistõttu kannab meetod just tema nime. Meetodit tuntakse ka induktsioon- ja pöörisvoolukardiograafiana.
Teema: Mäed
Ben Nevis (gaeli keeles Beinn Nibheis) on mägi Šotimaal Grampiani mäestikus. See on 1343 m kõrge ja Suurbritannia saare kõrgeim mägi. Ben Nevis asub Grampiani mägede lääneosas ning jääb Grampiani mägede loodepoolseima aheliku Monadliathi mägede edelaotsa. Kõigest mõne kilomeetri kaugusel läänes Ben Nevisest asub Fort Williami linn, millest seetõttu on saanud mägironimise keskus. Fort William asub Šotimaa läänerannikul Loch Linnhe nimelise fjordi kirdetipus ja sealt kirdes kulgeb Kaledoonia kanal. Mäe tipus asub suur, 40 ha suurune lage kivine platoo. Taimestikku sellel platool ei ole.
Teema: Linnud
Siniraalaste (Coraciiformes) seltsi kuuluvad jäälindlaste, siniraaglaste, maasiniraaglaste, momottide, mesilasööjate ja todide sugukond. Coraciiformes nimi tähendab rongalaadset. See on tulnud ladina sõnadest corax, mis tähendab ronka, ja forma, mis tähendab kuju ja on linnuordude standardne lõpp.
Teema: Meditsiin
"Diagnostic and Statistical Manual of Mental Disorders" (DSM) on Ameerika Psühhiaatrite Assotsiatsiooni (APA) väljaantav psühhiaatriliste haiguste klassifikatsioon. DSM-i uusim väljaanne – DSM-5 – ilmus 18. mail 2013.
Teema: Meditsiin
Intensiivraviosakond on haiglas või tervishoiuasutuses spetsiaalne osakond, kus toimub intensiivravi. Intensiivraviosakond teenindab raskete või eluohtlike haiguste ja vigastustega patsiente, kes vajavad pidevat hoolt ja järelevalvet, et tagada normaalsed kehafunktsioonid. Intensiivraviosakonnas töötavad spetsiaalselt koolitatud arstid, õed ja hingamisterapeudid, kes on spetsialiseerunud kriitiliselt haigete patsientide hooldamisele. Erinevalt haiglate üldosakondadest on intensiivraviosakondades patsiendi kohta rohkem tervishoiutöötajaid. Intensiivraviosakondadel on ligipääs eriseadmetele, mis ei pruugi olla saadaval teistes haiglaosakondades. Tavalised intensiivraviosakonnas ravitavad seisundid on äge respiratoorse distressi sündroom, septiline šokk ja muud eluohtlikud seisundid. Patsiente võidakse suunata intensiivraviosakonda otse erakorralise meditsiini osakonnast või palatist, kui inimese seisund on kiiresti halvenenud või halvenemas, või vahetult pärast väga invasiivset operatsiooni, kus patsiendil on kõrge tüsistuste risk.
Teema: Jõed
Popigai (vene keeles Попигай) on jõgi Ida-Siberi loodeosas. Jõgi saab alguse Tšonno-Küel järvest Anabari platool ning suubub Laptevite mere Hatanga lahte. Jõe pikkus on 532 km, jõgikonna pindala 50 300 km². Keskmine äravool umbes 400 m³/s. Jõesäng on kärestikuline, alamjooksul voolab jõgi laias soostunud jõeorus. Peamised vasakpoolsed lisajõed on Rassohha ja Fomitš. Jõgi toitub peamiselt lumesulamisveest. Oktoobrist juunini on kaetud jääga.
Teema: Mäed
Siinai mägi on Vana Testamendi järgi paik, kus Issand tegi Iisraeli rahvaga lepingu ja andis neile Moosese vahendusel oma seadused (vt Moosese seadused; 2 Mo 24:16-18). Selle sündmuse täpseks toimumiskohaks peetakse üldlevinud teooria järgi Jabal Sīnā' mäge (rööpnimi Jabal Mūsá, 'Moosese mägi') Siinai poolsaare lõunaosas. See mägi on 2285 meetrit kõrge ja asub Siinai poolsaare kõrgeima, 2629 m kõrguse Katherina mäe lähedal. Lähedal on teisigi Siinai mäest kõrgemaid tippe. Selleks, et jõuda mäe tippu, tuleb üldjuhul lähtuda Katherina mäe jalamil olevast Püha Katariina kloostrist. Klooster asub Katherina mäe jalamil umbes 1260 m kõrgusel merepinnast. Siinai mäe tippu viib kaks peamist teed, mis algavad Püha Katariina kloostrist. Pikema ja tasasema tee Siket El Bashait läbimiseks kulub jalgsi 2,5 tundi ning seda saab läbida ka kaameliga. Järsem ja otsesem tee Siket Sayidna Musa koosneb niinimetatud 3750 patukahetsuse sammust ning algab kloostri taga jäärakus. Siinai mäe tipu lähedal on mošee ja õigeusu Püha Kolmainsuse kabel, mis 1934. aastal püstitati 16. sajandist pärit kiriku varemetele. Kabelis asub väidetavalt kivi, millest Issand tegi Moosese käsulauad. Tipu lähedal asub ka niinimetatud Moosese koobas, kus Mooses olevat oodanud, kuni Jumal talle käsulauad andis.
Teema: Linnud
Sulestik on lindude sulgedest kehakate ehk linnu keha katvad suled koosvõetult. Eristatakes väikesulestikku (selle moodustavad kattesuled) ja suursulestikku (selle moodustavad hoo- ja tüürsuled). Sulgimisest lähtuvalt eristatakse hund- (enne pesitsust) ja puhkesulestikku (pärast pesitsust) ning mõne linnu puhul (nt rabapüü) ka suve- ja talvesulestikku.
Teema: Kirjanikud
Därciä Appaqova (tatari kirillitsas Дәрҗия Сәйфулла кызы Аппакова; 14. märts (2. märts vkj) 1898 – 28. mai 1948 Kaasan) oli tatari lastekirjanik ja ajakirjanik, 1935. aastast NSV Liidu Kirjanike Liidu liige. Õppis õpetajaks Kaasanis ristitud tatarlaste koolis, seejärel töötas õpetajana Kaasanis ja oma kodukülas. Aastail 1922–1923 õppis Kaasani Suure Draamateatri draamastuudios. Aastail 1928–1943 elas ja töötas õpetajana Kesk-Aasias. 1943. aastal naasis Kaasanisse ja pühendus raamatute kirjutamisele. Kirjandusdebüüdi tegi Usbekistanis 1932. aastal.
Teema: Poliitikud
Nestor Mahno (ukraina keeles Нестор Іванович Махно, vene keeles Нестор Иванович Махно; vkj 26. oktoober/ukj 7. november 1888 Huljaipole – 25. juuli 1934 Pariis) oli Ukraina anarhokommunist, Ukraina revolutsiooni juht. Osalemise eest terroriaktis mõisteti 1910. aastal surma, karistus asendati tähtajatu asumisele saatmisega, vabanes 1917. aastal Butõrka vanglast Veebruarirevolutsiooni tulemusel antud amnestiaga. 1917. aastal valiti Ukrainas Huljaipole nõukogu esimeheks (vene keeles Гуляйпольского Совета). Pärast Vene SFNV esindaja Brest-Litovski rahulepingu läbirääkimiste läbikukkumist okupeerisid Saksamaa Keisririigi väed Ukraina ning aprillis 1918 alustas Mahno koos staabiülema Feodossi Štšusiga partisanisõda Saksa vägede vastu. Novembris 1918 andsid vastupanuliikumise liikmed talle austava nimetuse "Batko" (Батько). 1919. aasta veebruaris liitus Mahno oma väeosaga Punaarmeega võitluses Ukraina Keskraada ja Petljura vägede vastu ning hiljem Anton Denikini vägede vastu. Sõjategevuse ajal liitus ta kolm korda Ukrainasse tunginud Punaarmeega ning kolm korda lõi neist poliitilistel põhjustel lahku. Mahno oli nn roheliste esindaja Venemaa kodusõja ja sellele järgnenud sõjategevuse ajal endise Venemaa keisririigi aladel. 28. augustil 1921 ületas Nestor Mahno koos 78 kaaslasega Dnestri jõel Rumeenia piiri ja andis ennast Rumeenia võimude kätte. Emigratsioonis elas Nestor Mahno Rumeenias, Poolas, Saksamaal ja alates 1925. aastast Prantsusmaal, kus ta ka suri ning maeti Père-Lachaise'i kalmistule Pariisis.
Teema: Jõed
Selles artiklis on loetletud Kuveidi vadid. Kuveit on osa suuremast Tigrise ja Eufrati jõgikonnast, paljud selle liitumiskohad tähistavad ka Kuveidi-Iraagi piiri. Bubiyani saar on Shaţţ al-‘Arabi deltas. Osa Kuveidist kuulub Mesopotaamia soode piirkonda. Kuveidis aastaringselt voolavaid jõgesid ei ole, selle eest on riigis mitmeid vadisid, nt Wadi al-Batin, mis moodustab osa Kuveidi-Iraagi piirist. Lisaks on riigis mitmeid jõge meenutavaid merekanaleid, näiteks Khawr Abd Allah, mis on tänaseks muutunud lehtersuudmeks, kuid oli kunagi Shatt al-Arabi suue. Läbi Khawr Abd Allahi jookseb ka Iraagi piir, Umm Qaşri juures on kogu suue Iraak valdus.
Teema: Linnud
Lennuvõimetud linnud on linnud, kes evolutsiooni käigus on kaotanud võime lennata. Tänapäeval on säilinud üle 60 liigi, kes ei ole lennuvõimelised, nende seas: silerinnalised linnud ja pingviinid.
Teema: Meditsiin
Implanteerimine ehk siirdamine on meditsiinitehnilise vahendi ehk implantaadi paigaldamine elusolendi keha sisse. Erinevalt transplantatsioonist on implanteeritav (siiratav) objekt enamikul juhtudel mittebioloogiline. Implanteeritavad võivad olla näiteks südamerütmurid, kuuldeaparaadid, insuliinipumbad ja muud meditsiinitehnilised vahendid.
Teema: Jõed
Ishëm või Ishmi (albaania keeles Lumi i Ishmit) on jõgi Lääne-Albaanias. Jõgi moodustub mitmete ojade ja väikeste jõgede ühinemisel loode‑Tirana ümbruses ning voolab loode suunas läbi Tirana ja Durrësi maakonna, enne kui suubub Aadria merre. Ishëmi pikkus on ligikaudu 79 kilomeetrit ja valgla pindala umbes 673 km². Jõgi toidab ümbruskonna põllumajandusmaid ja moodustab suudmealal märgalasid, mis on ökoloogiliselt olulised elupaigad mitmele linnuliigile. Jõe alamjooksul asub Ishëmi asula, mis on tihedalt seotud põllumajanduse ja kalandusega. Asula ümbruses paikneb ka Ishëmi kindlus, üks piirkonna olulisemaid ajaloolisi vaatamisväärsusi. Teised tähelepanuväärsed asulad jõe ääres on Krujë, tuntud Krujë kindluse poolest, ning Fushë-Krujë ja Milot, mis on olulised kohalikud keskused. Ishëmi jõe suudmeala kuulub osaliselt Patok–Fushë Kuqe–Ishëmi kaitsealasse, mis on oluline linnustiku, rannikukoosluste ja märgalade ökosüsteemide kaitseks. Piirkond on tuntud oma rikkaliku elustiku poolest, sealhulgas rändlindude peatuspaigana ning haruldaste kalaliikide elupaigana. Kaitseala on osa Aadria mere rannikualade looduskaitsevõrgustikust, mille eesmärk on säilitada Albaania looderanniku bioloogilist mitmekesisust.
Teema: Kirjanikud
Salla Simukka (sündinud 16. juunil 1981 Tamperes Soomes) on soome kirjanik ja tõlkija. Tema esimene romaan "Kun enkelit katsovat muualle" ("Kui inglid vaatavad mujale") ilmus 2002. aastal. Diloogia "Jäljellä" (Tammi 2012) ja "Toisaalla" (Tammi 2012) on düstoopia lähituleviku noortest, mis pälvis 2013. aastal Topeliuse auhinna. Simukka rahvusvaheline läbimurre saabus Lumikki Anderssonist ("Lumivalgeke Andersson") kõneleva triloogiaga, mille esimene osa "Punainen kuin veri" ("Punane kui veri", 2014. aastal tõlkinud Kadri Jaanits) ilmus Soomes 2013. aasta kevadel ja teine osa "Valkea kuin lumi" ("Valge kui lumi") sama aasta sügisel. Triloogia tõlkeõigused on müüdud 33 riiki veel enne kolmanda osa "Musta kuin eebenpuu" ("Must kui eebenipuu") ilmumist. Salla Simukka oli 2014. aastani abielus Soome kirjaniku ja ajakirjaniku Karo Hämäläisega.
Teema: Mäed
Aripo (hispaaniapäraselt ka El Cerro del Aripo, inglise keeles Mount Aripo) on mägi Trinidadi Põhjaahelikus, Arima linnast kirdes. Mäe kõrgus on 940 m. See on Trinidadi ja Tobago kõrgeim punkt. Mäetippu viib rada lähedalasuvast Aripo külast. Mäe vihmametsades elab saare endeem pugal-parukhoko (pawi), mäe lubjakivisse tekkinud urgetes ja süvendites aga öise eluviisiga õlilinnud ehk guahaarod.